Anders Baasmo

Anders Baasmo (født Anders Baasmo Christiansen; 29. januar 1976 i Hamar) er en norsk skuespiller fra Furnes. Han fikk sitt gjennombrudd med en rolle i den norske filmen Buddy, som han også vant en Amanda-pris for.


== Biografi ==

Baasmo er utdannet ved utdannet ved Statens Teaterhøgskole 1997-2000 og startet sin skuespillerkarriere på Trøndelag Teater våren 2000. Hans første rolle var som studenten Trofimov i Anton Tsjekhovs Kirsebærhaven. Deretter tolket han hele sju roller i Peer Gynt, før han agerte Mozart i Peter Shaffers Amadeus, som han også mottok Teatrets Venners kunstneriske pris for. Forestillingen vant i 2001 Heddaprisen for Landets beste forestilling. Han har siden 2002 jobbet ved Det Norske Teatret. Der har han blant annet hatt roller i stykker som Andejakt av Aleksandr Vampilov og Seie-Seiarens song av Daniel Danis. I 2003 spilte han kongen i det tradisjonsrike Spelet om Heilag Olav på Stiklestad. Senere i 2003 overtok han hovedrollen som Petter Dass i Herr Petters Lovsang, etter en ukes lynlesing etter at Bjørn Sundquist ble syk. I 2007 var han å se i hovedrollen i Riksteatrets oppsetning av Hamlet, en rolletolkning som ble belønnet med Heddaprisen i 2008, samt at han igjen hadde hovedrollen i Herr Petters Lovsang under Nordland Musikkfestuke.Med Heddaprisen ble han den første som har vunnet alle de tre store skuespillerprisene i Norge, Heddaprisen, Amandaprisen og Gullruten.Han filmdebuterte i 2002 Stefan Faldbakkens kortfilm Anolit. Året etter hadde han en sentral rolle i den kjente spillefilmen Buddy, en rolle som gav ham en Amandapris. I 2006 spilte han hovedrollen som Henrik Ibsen i NRKs storsatsing En udødelig mann. For rollen fikk han Gullruten 2007 i klassen beste mannlige skuespiller. I 2008 var han å se i en birolle i den svensk-norske filmen Arn – Tempelridderen. Baasmo spilte også rollen som Jomar i filmen Nord som hadde premiere i februar 2009. Dette var hans første hovedrolle på film, og han høstet tildels glitrende kritkker for innsatsen, også i utlandet.  I 2010 spilte han Benedict i den TV 2-sendte serien Dag, en rolle som han fikk Gullrute-pris for i klassen beste mannlige skuespiller under Gullruten 2011 og Gullruten 2012. Videre spilte han rollen James i Riksteatrets suksessoppsetning Lang dags ferd mot natt, som han også ble nominert til Heddaprisen for.I 2011 spilte han i dramaserien Koselig med peis på NRK, også for denne rollen ble han Gullruten-nominert i kategorien beste mannlige skuespiller. Høsten samme år dukket han opp igjen som Benedict i sesong 2 av Dag.
I 2012 hadde spillefilmen om Kon-Tiki-ekspedisjonen premiere; i denne filmen spilte Baasmo rollen som Herman Watzinger til gode anmeldelser. Etterkommere av Watzinger kritiserte imidlertid filmskaperne for at personligheten til Baasmos rollefigur avvek betydelig fra personligheten til den virkelige Watzinger. Høsten 2012 stod Baasmo på scenen på Folketeatret i Oslo som sir Robin i musikalen Spamalot, som var basert på filmen Monty Python og ridderne av det runde bord. Baasmo fikk meget gode kritikker for rollen, blant annet fra opphavsmannen Eric Idle.I 2013 hadde han tittelrollen i Anton Tsjekhovs Onkel Vanja på Nationaltheatret, i en oppsetning regissert av Liv Ullmann. Han spilte også i musikalen Annie på Folketeatret til gode kritikker. Som filmskuespiller hadde han en av hovedrollene i filmen Børning, som hadde kinopremiere i august 2014. Senere spilte han samme rollefigur i oppfølgerne Børning 2 (2016) og Børning 3 (2020).
I 2018 spilte Anders Baasmo den ene hovedrollen i den norske TV-serien En natt. For den rollen ble han nominert til beste mannlige skuespiller foran Gullruten 2018.


== Utmerkelser/priser ==


== Annet ==
Baasmo er en svoren fan av Hamarkameratenes herrefotballag, og i 2005 var han med i dokumentarfilmen Viktigere enn fotball som fulgte Ham-Kam gjennom en hel sesong. Filmen ble vist på TV 2 den 14. februar 2005. Baasmos rollefigur i filmen Buddy var også Ham-Kamtilhenger.
I 2004 la Baasmo på seg flere kilo for å kunne spille hovedrollen i filmatiseringen av Morten Tyldums Fatso. Filmen ble imidlertid utsatt, og Baasmo hadde lagt på seg forgjeves. Han uttalte at det ikke ville bli aktuelt for ham å legge på seg så mye igjen, hvis filmen på et senere tidspunkt skulle produseres. Det ble høsten 2007 kjent at hovedrollen gikk til Nils Jørgen Kaalstad, og filmen hadde premiere i 2008.
I januar 2002 fikk han prisen for Årets scenegjennombrudd av Adresseavisen. I 2001 spilte han Jørgen Tesman i Radioteatrets versjon av Hedda Gabler. 
På midten av 1990-tallet var han med i antirasismebevegelsen «Brumunddal på nye veier». Bevegelsen ble startet etter at Arne Myrdals «Norge Mot Innvandring» hadde møter i Brumunddal i 1991.Baasmo har også satt opp storbandkonserter i Hamar under navnet Andy Puma and the Big Band loonies sammen med kjente gjestevokalister.Siden 1999 har han vært den norske stemmen til Mikke Mus.


== Filmografi (TV og film) ==


== Referanser ==


== Eksterne lenker ==
(en) Anders Baasmo Christiansen – kategori av bilder, video eller lyd på Commons 
(en) Anders Baasmo på Internet Movie Database 
(no) Anders Baasmo hos Nationaltheatret 
(no) Anders Baasmo hos Sceneweb 
(sv) Anders Baasmo i Svensk Filmdatabas 
(da) Anders Baasmo på Filmdatabasen 
(da) Anders Baasmo på danskefilm.dk 
(da) Anders Baasmo på danskfilmogtv.dk 
(da) Anders Baasmo på Scope 
(fr) Anders Baasmo på Allociné 
(en) Anders Baasmo på AllMovie 
(en) Anders Baasmo på MusicBrainz 
(no) Anders Baasmo hos Filmweb
(no) Anders Baasmo hos Snurrfilm.no